P. Hrušovský, predseda NR SR: (2003-12-04):
Pristúpime k rokovaniu o ďalšom bode programu, ktorým je správa Mandátového a imunitného výboru Národnej rady Slovenskej republiky o neuplatňovaní mandátu poslanca a o nastúpení náhradníčky na neuplatňovaný mandát . Prosím teraz predsedu mandátového a imunitného výboru pána poslanca Lintnera, aby podal správu výboru o neuplatňovanom mandáte. Nech sa páči, pán poslanec Lintner. Páni poslanci, prosím o pokoj. Páni poslanci, ministri. Pán poslanec Lintner, pán poslanec Komlósy, pán poslanec Galbavý. Nech sa páči, pán predseda Lintner. Ľ. Lintner, poslanec: Ďakujem za slovo, pán predseda. Vážené kolegyne, kolegovia. Dovoľte, aby som na základe poverenia Mandátového a imunitného výboru Národnej rady Slovenskej republiky predložil nasledujúcu správu: Národná rada Slovenskej republiky na základe žiadosti Generálnej prokuratúry Slovenskej republiky uznesením z 27. novembra 2003 č. 631 vydala súhlas na trestné stíhanie a na vzatie do väzby poslanca Národnej rady Slovenskej republiky Gabriela Karlina. Sudca Okresného súdu v Nitre vo veci obvineného Gabriela Karlina uznesením z 28. novembra 2003 evidovaným pod č. 3 Tpr 116/03 rozhodol, že obvinený sa berie do väzby a výkon väzby sa začína dňom 25. novembra 2003 o 14.50 hod. Podľa čl. 78 ods. 5 Ústavy Slovenskej republiky ak je poslanec vo výkone väzby, jeho mandát nezaniká, iba sa neuplatňuje. Podľa § 48 ods. 1 zákona Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov ak sa uprázdni mandát poslanca počas volebného obdobia Národnej rady Slovenskej republiky, nastupuje náhradník tej istej politickej strany, ktorého určí politická strana z kandidátov poslancov uvedených na jej kandidátskej listine. Ľudová strana - Hnutie za demokratické Slovensko listom svojho predsedu pána Vladimíra Mečiara z 2. decembra 2003 oznámila, že na neuplatňovaný mandát poslanca Gabriela Karlina určila náhradníčku pani profesorku doktorku Katarínu Tóthovú, doktorku vied. Profesorka doktorka Katarína Tóthová sa narodila 6. februára 1940 v Bratislave. Je zamestnaná ako vysokoškolská učiteľka na Právnickej fakulte Univerzity Komenského. Býva v Bratislave, je vydatá. Bola poslankyňou Národnej rady Slovenskej republiky v druhom volebnom období za Hnutie za demokratické Slovensko. Mandátový a imunitný výbor Národnej rady Slovenskej republiky na svojej 11. schôdzi 3. decembra 2003 zistil podľa zápisnice ústrednej volebnej komisie o výsledku volieb do Národnej rady Slovenskej republiky, ktoré sa uskutočnili 20. septembra a 21. septembra 2002, že určená náhradníčka je vedená v prehľade kandidátov, ktorí sa stali náhradníkmi príslušného politického subjektu. Mandátový a imunitný výbor Národnej rady Slovenskej republiky preskúmal dodržanie podmienok predpísaných na nástup náhradníka a poveril predsedu Mandátového a imunitného výboru Národnej rady Slovenskej republiky, aby na schôdzi Národnej rady podal správu mandátového a imunitného výboru o neuplatňovaní mandátu poslanca Národnej rady a nastúpení náhradníčky na neuplatňovaný mandát. Na základe uvedených skutočností navrhujem, aby Národná rada Slovenskej republiky po rozprave schválila uznesenie v tomto znení: Národná rada Slovenskej republiky podľa § 2 ods. 3 písm. e) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov berie na vedomie, po prvé, že podľa čl. 78 ods. 5 Ústavy Slovenskej republiky sa dňom 25. novembra 2003 neuplatňuje mandát poslanca Národnej rady Slovenskej republiky Gabriela Karlina, ktorý bol po predchádzajúcom súhlase Národnej rady Slovenskej republiky uznesením sudcu Okresného súdu v Nitre z 28. novembra 2003 evidovanom pod č. 3 Tpr 116/03 vzatý do väzby s tým, že výkon väzby sa začína dňom 25. novembra 2003 o 14.50 hod. Po druhé, že podľa § 48 ods. 1 zákona Slovenskej národnej rady č. 80/1990 Zb. o voľbách do Slovenskej národnej rady na neuplatňovaný mandát poslanca Národnej rady Slovenskej republiky Gabriela Karlina nastupuje dňom 4. decembra 2003 podľa určenia Ľudovej strany - Hnutia za demokratické Slovensko ako náhradníčka Katarína Tóthová. Berie na vedomie, po tretie, správu Mandátového a imunitného výboru Národnej rady Slovenskej republiky o neuplatňovaní mandátu poslanca Národnej rady Slovenskej republiky a o nastúpení náhradníčky na neuplatňovaný mandát poslanca Národnej rady Slovenskej republiky. Pán predseda, skončil som správu mandátového a imunitného výboru. Môžete otvoriť rozpravu.